MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning vedrørende forslag til Europa-Parlamentets og Rådets direktiv om ændring af Rådets direktiv 70/220/EØF for så vidt angår foranstaltninger mod luftforurening forårsaget af emissioner fra motorkøretøjer

2000/0040 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning vedrørende forslag til Europa-Parlamentets og Rådets direktiv om ændring af Rådets direktiv 70/220/EØF for så vidt angår foranstaltninger mod luftforurening forårsaget af emissioner fra motorkøretøjer

1. Baggrund for forslaget

- Den 14. februar 2000 vedtog og forelagde Kommissionen et forslag til ændring af direktiv 70/220/EØF (EDS for gasdrevne køretøjer) (Reference KOM(2000)42 endelig).

- Den 17. maj 2000 godkendte Europa-Parlamentet ved førstebehandlingen Kommissionens forslag.

- Den 24. maj 2000 fremlagde Det Økonomiske og Sociale Udvalg sin udtalelse.

- Den 22. juni 2000 nåede Rådets arbejdsgruppe om teknisk harmonisering til en løsning med henblik på vedtagelse af en fælles holdning.

- Den 9. oktober 2000 vedtog Rådet sin fælles holdning.

2. Formål med Kommissionens forslag

Forslagets formål er at ændre direktiv 70/220/EØF, som senest ændret ved direktiv 1999/102/EF, så der fastsættes datoer for, hvornår egendiagnosesystemer bliver obligatoriske for personbiler og lette erhvervskøretøjer med motorer med styret tænding, der anvender alternative brændstoffer som flydende gas (LPG) eller naturgas. Køretøjerne kan enten anvende LPG eller naturgas eller være i stand til at skifte mellem benzin og enten LPG eller naturgas.

3. Rådets fælles holdning

Rådet har vedtaget en fælles holdning, der fastsætter datoer for, hvornår egendiagnosesystemer bliver obligatoriske for køretøjer med motorer med styret tænding, der anvender brændstoffer som benzin og/eller flydende gas (LPG) eller naturgas:

>TABLE POSITION>

Rådet var enig med Kommissionens forslag og indførte kun en enkelt ændring. Datoen 1. januar 2004, fra hvilken egendiagnosesystemer vil være obligatoriske for alle typer køretøjer i klasse M1 <= 2 500 kg og køretøjer i klasse N1 gruppe I, er rykket frem med to år i forhold til den af Kommissionen foreslåede dato.

4. Konklusioner

I øjeblikket er køretøjer med motor med styret tænding, som udelukkende anvender LPG eller naturgas eller som kan skifte mellem benzin og enten LPG eller naturgas omfattet af bestemmelserne i direktiv 70/220/EØF, som ændret ved direktiv 98/69/EF, og skal derfor opfylde de i direktiv 98/69/EF indeholdte krav til egendiagnosesystemer. Det er klart, at sådanne køretøjer af gyldige tekniske årsager ikke kan opfylde de i direktivet indeholdte krav til egendiagnosesystemer. Konsekvensen heraf er, at disse køretøjer ikke kan opnå EF-typegodkendelse, og at den eneste mulighed for typegodkendelse er via undtagelser i henhold til artikel 8, stk. 2, litra c), i rammedirektivet for typegodkendelser.

Rådet er enig med Kommissionen i, at nye køretøjstyper udstyret med motor med styret tænding, som udelukkende anvender LPG eller naturgas eller som kan skifte mellem benzin og enten LPG eller naturgas, i forbindelse med typegodkendelsesproceduren gives yderligere frist til at opfylde kravene til egendiagnosesystemer, og at de derfor skal indrømmes en tidsbegrænset undtagelse fra kravene i direktiv 98/69/EF om egendiagnosesystemer (se afsnit 3). Dette vil gøre det muligt, at køretøjer med påvist miljøvenlig adfærd kan opnå standardtypegodkendelse, og vil samtidig give Kommissionen tid til at foreslå passende krav vedrørende egendiagnosesystemer, der er specifikke for køretøjer, der anvender LPG eller naturgas.

Rådet er også enig med Kommissionen i, at eksisterende køretøjstyper i klasse M1 > 2 500 kg og klasse N1 gruppe II og III skal opfylde kravene til egendiagnosesystemer fra den 1. januar 2007. Rådet finder imidlertid, at eksisterende køretøjstyper i klasse M1 <= 2 500 kg og klasse N1 gruppe I skal opfylde kravene til egendiagnosesystemer to år tidligere end foreslået af Kommissionen, dvs. den 1. januar 2004. Kommissionen kan acceptere denne ændring af dato.

Det er klart, at en undtagelse for disse køretøjer er påkrævet, samt at specifikke krav til egendiagnosesystemer bør fastlægges passende tidligt, således at industrien får tilstrækkelig tid til udviklingsarbejdet i forbindelse med opfyldelse af disse krav.